मेरठ. मेडिकल थाना क्षेत्र में जागृति विहार सेक्टर-8 में सोमवार देर रात एक युवक ने अपनी शादीशुदा प्रेमिका की मकान की छत पर ले जाकर गला दबाकर हत्या कर दी। इस घटना से क्षेत्र में सनसनी फैल गई है। हत्या करने के बाद उसने अपने दोस्त को फोन पर बताया कि उसने कमला (बदला हुआ नाम) की हत्या कर दी है। उसका शव छत पर पड़ा है और अब वो भी मरने जा रहा है। देर रात मौके पर पहुंची पुलिस ने शव कब्जे में लेकर आरोपी की तलाश शुरू कर दी है, लेकिन अब तक उसका कोई सुराग नहीं मिला है।
आठ साल से चल रहा था अफेयर
पुलिस के अनुसार, बलिया जिले के मूल निवासी सीताराम तिवारी मेरठ में सिक्योरिटी गार्ड हैं। वो पिछले 10 साल से परिवार के साथ जागृति विहार सेक्टर-8 में रहते हैं। उनकी बेटी कमला (बदला हुआ नाम) का इसी गली में रहने वाले गौरव से करीब 8 साल से प्रेम प्रसंग चल रहा था। परिजनों को इसका पता चलने पर उन्होंने पांच साल पहले संगीता की शादी कर दी। वो जिस मकान में किराए पर रहते थे, उसी मकान के पीछे गौरव के दोस्त का मकान है। गौरव अपने दोस्त के मकान की छत के सहारे फिर से संगीता से मिलने लगा था।
रात में बुलाया था छत पर
सोमवार देर रात करीब साढ़े दस बजे गौरव ने संगीता को उसी के घर की तीसरी मंजिल पर छत पर बुलाया। यहां किसी बात को लेकर उन दोनों के बीच कहासुनी हो गई। इस पर गौरव ने संगीता की गला दबाकर हत्या कर दी। हत्या के बाद गौरव ने अपने दोस्त राजकुमार को फोन पर कमला की हत्या करने और उसका शव छत पर पड़ा होने की बात बताई। साथ ही ये भी कहा कि वो भी अब मरने जा रहा है। गौरव का फोन आने पर राजकुमार ने उसके परिजनों को जानकारी दी। बाद में थाना मेडिकल पुलिस को घटना के बारे में बताया गया।
पति मुंबई में करता है काम
पुलिस के अनुसार, संगीता का पति अंगद मुंबई में प्राइवेट नौकरी करता है। संगीता के पिता मेरठ में ही एक फैक्ट्री में सिक्योरिटी गार्ड हैं। आस-पड़ोस के लोगों का कहना है कि दोनों के बीच अफेयर की बात सभी को मालूम थी। इस बात को लेकर दोनों के परिजनों में भी अक्सर झगड़ा होता था। सीओ बीएस वीरकुमार के अनुसार, फिलहाल हत्या का ये मामला अवैध प्रेम संबंधों का ही लग रहा है। पुलिस आरोपी की तलाश कर रही है। आरोपी के गिरफ्तार होने के बाद ही हत्या की सही वजह का पता चल पाएगा।
hin_Deva hin_Deva hin_Deva hin_Deva hin_Deva hin_Deva hin_Deva